VGI เผยบ.ร่วมทุนในมาเลเซียคว้างานสื่อโฆษณาบนรถไฟฟ้าสาย SBK (MRT1)
VGI เผยบ.ร่วมทุนในมาเลเซียคว้างานสื่อโฆษณาในระบบรถไฟฟ้าสาย SBK (MRT1)
28 ก.ย. 2559

บริษัท วี จี ไอ โกลบอล มีเดีย  จำกัด (มหาชน) หรือ VGI เปิดเผยว่า ในวันนี้ (28 ก.ย.) Mass Rapid Transit Corporation Sdn Bhd (MRT Corp) ได้ประกาศผลให้บริษัท Titanium Compass Sdn Bhd (TCSB) ซึ่งเป็นบริษัทร่วมทุน ได้รับการคัดเลือกให้เป็นผู้ทำสื่อโฆษณาในระบบรถไฟฟ้าสาย SBK (MRT1) ทั้งในส่วนของขบวนรถและภายในสถานีรถไฟฟ้า ทั้งนี้ การรับคัดเลือกดังกล่าว ถือว่าเป็นก้าวสำคัญของบริษัท ในการขยายธุรกิจสื่อโฆษณาไปยังต่างประเทศในอนาคต
ทั้งนี้ TCSB มีผู้ถือหุ้น ประกอบด้วย VGI สัดส่วน 19% , Puncak Berlian Sdn Bhd ซึ่งเป็นบริษัทย่อยที่ถือหุ้นทั้งหมดโดย Redberry Sdn Bhd ที่ประกอบธุรกิจสื่อโฆษณานอกบ้านอันดับ 2 ในประเทศมาเลเซีย ถือหุ้นสัดส่วน 51% , Utusan Airtime Sdn Bhd ถือสัดส่วน 20% และ  Ikatan Asli Sdn Bhd ถือหุ้น 10%  มีทุนจดทะเบียนเริ่มต้น 1 ล้านริงกิตมาเลเซีย หรือประมาณ 8.8252 ล้านบาท
โดยการตั้งบริษัทร่วมทุนดังกล่าว มีวัตถุประสงค์เพื่อยื่นข้อเสนอให้กับ MRT Corp เพื่อทำสื่อโฆษณาในระบบรถไฟฟ้าสาย SBK (MRT1) ซึ่งเป็นรถไฟฟ้าสายใหม่ในประเทศมาเลเซีย ระยะทางประมาณ 51 กิโลเมตร (กม.) ประกอบด้วย 31 สถานี แลุขบวนรถไฟฟ้า 58 ขบวน เป็นระยะเวลา 10 ปี โดยคาดว่าจะเริ่มเปิดให้บริการเฟสที่ 1 ของรถไฟฟ้าสายนี้ในปลายปี 59 และจะเปิดให้บริการทั้งระบบได้ประมาณกลางปี 60